钦定古今图书集成/理学汇编/经籍典/第139卷 > 《汉韩婴诗外传三》 > 《鹤鸣》
## 钦定古今图书集成/理学汇编/经籍典/第139卷 > 《汉韩婴诗外传三》 > 《鹤鸣》

孔子困于陈蔡之间，即《三经》之席，七日不食，藜羹不
糁，弟子有饥色，读书习礼乐不休。子路进谏曰：“为善
者，天报之以福；为不善者，天报之以贼。今夫子积德
累仁，为善久矣，意者当遣行乎？奚居之隐也？”孔子曰：
“由来，汝小人也，未讲于论也。居，吾语汝。子以知者为
无罪乎？则王子比干何为刳心而死？子以义者为听
乎？则伍子胥何为抉目而悬吴东门。子以廉者为用
乎？则伯夷、叔齐何为饿于首阳之山？子以忠者为用
乎？则鲍叔何为而不用？叶公，子高终身不仕，鲍焦抱
木而泣，子推登山而燔。”故君子博学深谋，不遇时者
众矣，岂独丘哉？贤不肖者材也，遇不遇者时也。今无
有时，贤安所用哉？故虞舜耕于历山之阳，立为天子，
其遇尧也。傅说“负土而版筑以为大夫”，其遇武丁也。
伊尹故有莘氏僮也，负鼎操俎，调五味而立为相，其
遇汤也。“吕望行年五十卖食棘津，年七十屠于朝歌，
九十乃为天子师”，则遇文王也。“管夷吾束缚自槛车
以为仲父”，则遇齐桓公也。百里奚自卖五羊之皮，为
秦伯牧牛，举为大夫，则遇秦缪公也。虞丘于天下以
为令尹，让于孙叔敖，则遇楚庄王也。伍子胥前功多，
后戮死，非知有盛衰也，前遇阖闾，后遇夫差也。夫骥
罢盐车，此非无形容也，莫知之也。使骥不得伯乐，安
得千里之足？造父亦无千里之手矣。夫兰茝生于茂
林之中，深山之间，人莫见之，故不芬。夫学者非为通
也，为穷而不忧，困而志不衰，先知祸福之始而心无
惑焉。故圣人隐居深念，独闻独见。夫舜亦贤圣矣，南
面而治天下，惟其遇尧也。使舜居桀、纣之世，能自免
于刑戮之中，则为善矣，亦何位之有？桀杀关龙逢，纣
杀王子比干，当此之时，岂关、龙逢无知而王子比干
不慧乎哉？此皆不遇时也。故君子务学修身端行而
须其时者也，子无惑焉。《诗》曰：“鹤鸣于九皋，声闻于天。”